**DĖL ROKIŠKIO RAJONO SAVIVALDYBĖS UŽIMTUMO DIDINIMO prograMOS**

**2020 metams patvirtinimo**

2019 m. gruodžio 20 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 16 punktu, 7 straipsnio 18 punktu, Lietuvos Respublikos užimtumo įstatymo 17 ir 48 straipsniais, Lietuvos Respublikos socialinės apsaugos ir darbo ministro 2018 m. spalio 5 d. įsakymu Nr. A1-548 „Dėl Lietuvos Respublikos socialinės apsaugos ir darbo ministro 2017 m. gegužės 23 d. įsakymo Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ pakeitimo“ patvirtintu Užimtumo didinimo programų rengimo ir jų finansavimo tvarkos aprašu, Rokiškio rajono savivaldybės taryba nusprendžia:

1. Patvirtinti Rokiškio rajono savivaldybės užimtumo didinimo programą 2020 metams (pridedama).
2. Rokiškio rajono savivaldybės užimtumo didinimo programą, jos įgyvendinimą ir vertinimo rezultatus skelbti savivaldybės interneto svetainėje [www.rokiskis.lt](http://www.rokiskis.lt).
3. Užimtumo didinimo programos rezultatus vertinti Trišalėje taryboje.

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO SAVIVALDYBĖS UŽIMTUMO DIDINIMO prograMOS 2020 metams “AIŠKINAMASIS RAŠTAS**

2019-12-09

 **Parengto sprendimo projekto tikslai.** Programa siekiama padėti Lietuvos Respublikos užimtumo įstatymo 48 straipsnio 2 dalyje numatytiems bedarbiams integruotis į darbo rinką, mažinti socialinę įtampą ir atskirtį tarp bendruomenės narių, ugdyti bedarbių socialinius, darbinius įgūdžius ir padidinti jų galimybes susirasti darbą, didinti Rokiškio rajono gyventojų užimtumą, mažinti piniginės socialinės paramos gavėjų skaičių Rokiškio rajone.

 **Šiuo metu esantis teisinis reglamentavimas.** Lietuvos Respublikos užimtumo įstatymo 48 straipsnis, Lietuvos Respublikos socialinės apsaugos ir darbo ministro 2018 m. spalio 5 d. įsakymu Nr. A1-548 „Dėl Lietuvos Respublikos socialinės apsaugos ir darbo ministro 2017 m. gegužės 23 d. įsakymo Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ pakeitimo“ patvirtintas Užimtumo didinimo programų rengimo ir jų finansavimo tvarkos aprašas.

 **Sprendimo projekto esmė.** 2019 m. spalio 1 d. bedarbių skaičius Rokiškio rajone siekė 1863,o iš jų ilgalaikių bedarbių – 410. Asmenims, registruotiems darbo biržoje, neturintiems tinkamos kvalifikacijos ir negalintiems laisvai konkuruoti darbo rinkoje, būtina pasiūlyti nors laikiną užimtumą. Laikinieji darbai yra nemenka parama, integruojant darbo biržos klientus į darbo rinką bei sudarant jiems sąlygas užsidirbti lėšų.

Tačiau sudėtinga į darbo rinką integruoti skurdo ir socialinės atskirties riziką patiriančius asmenis, nes jie paprastai ilgą laiką būna ekonomiškai neaktyvūs, praradę darbinius įgūdžius, kvalifikaciją ar socialinius gebėjimus ar jų neturi visai. Todėl siekiant didinti motyvacijos, socialinių, bendrųjų ir darbo įgūdžių stokojančių asmenų užimtumą, be laikinųjų darbų organizavimo, numatomas socialinę atskirtį patiriančių asmenų integracijos į darbo rinką projektų įgyvendinimas.

Patvirtinus Užimtumo didinimo programą bei 2020 metų šios programos biudžetą, bus įdarbinta apie 150 bedarbių, kurie gaus minimalų atlyginimą, bus tvarkoma aplinka Rokiškio rajone, atliekamas kitas visuomenei naudingas darbas. Įdarbinus bedarbius, mažės jų socialinė atskirtis, atsistatys darbiniai sugebėjimai. Laikinai atsiras naujų darbo vietų, kurių dalis gali tapti nuolatinėmis, sumažės socialinių pašalpų mokėjimas.

Programos projektas apsvarstytas ir jam pritarta Trišalėje komisijoje.

**Galimos pasekmės, priėmus siūlomą tarybos sprendimo projektą:**

**teigiamos** – didės bedarbių, kurie negali greitai integruotis į nuolatinį darbą, užimtumo galimybės, bus atliekami visuomenei naudingi darbai;

**neigiamos** – nėra.

**Kokia sprendimo nauda Rokiškio rajono gyventojams.** Bus įdarbinta apie 150 bedarbių, kurie gaus minimalų atlyginimą, bus tvarkoma aplinka Rokiškio rajone, atliekamas kitas visuomenei naudigas darbas.

 **Finansavimo šaltiniai ir lėšų poreikis**. Programa finansuojama 100 procentų iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų, skirtų Vietos savivaldos įstatymo 7 straipsnio 18 punkte numatytai valstybinei (valstybės perduotai savivaldybėms) funkcijai įgyvendinti: dalyvauti rengiant ir įgyvendinant darbo rinkos politikos priemones ir gyventojų užimtumo programas. Jeigu savivaldybės biudžetas laiku nepatvirtinamas, lėšos užimtumo didinimo programai finansuoti nuo finansinių metų pradžios iki savivaldybės biudžeto patvirtinimo kiekvieną mėnesį negali viršyti 1/12 praėjusių metų savivaldybės biudžete užimtumo didinimo programai skirtų lėšų.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas antikorupciniu požiūriu nevertintas.

Turto valdymo ir ūkio skyriaus vedėja Violeta Bieliūnaitė-Vanagienė